পরিণতির বিষয়টি চিন্তা না করে ঝোঁকের বশে আধুনিক প্রযুক্তির ব্যবহার ফ্রাংকেনস্টাইন দৈত্যের মতো বিপদ ডেকে আনতে পারে। তাই কোন আইন বিধান করার আগে অবশ্যই তার লাভ-ক্ষতি ও পরবর্তী প্রভাব নিয়ে ভেবেচিন্তে সিদ্ধান্ত নিতে হবে। কম্পিউটারাইজড বায়োমেট্রিকস পদ্ধতির অনেক আগে থেকেই মোবাইল সিম কিনতে আঙুলের ছাপ এবং ন্যাশনাল আইডি কার্ড নম্বর দেয়ার বিধান আমাদের দেশে চালু আছে। তারপরও কেন আবার নতুন করে কম্পিউটারাইজড বায়োমেট্রিকস পদ্ধতি? নাগরিকদের একান্ত ব্যক্তিগত নিজস্ব সম্পদ নিয়ে কেন এত টানাহেঁচড়া। আইনজীবী ড. শাহদীন মালিক এ প্রসঙ্গে বলেন, ‘ব্যক্তিগত গোপনীয়তা এবং স্পর্শকাতর এসব তথ্যের নিরাপত্তার কারণে উন্নত রাষ্ট্র এবং সেখানকার নাগরিক অধিকার কর্মীরা সোচ্চার থাকে। কিন্তু বাংলাদেশে নাগরিক অধিকারের স্পর্শকাতর এসব দিক অনেকটা উপেক্ষিত হচ্ছে। সংবিধানে আমার এই ব্যক্তিগত সবকিছুর গোপনীয়তা রক্ষা করার কথা বলা আছে। তবে সরকার দেশের স্বার্থে আইন করে এর ব্যতিক্রম করতে পারে। এইখানে তো কোনো আইন নাই। আর আমরাও আমাদের অধিকার সম্পর্কে সচেতন না বলে আমরাও দিয়ে যাচ্ছি। আমি বলবো যে চিন্তা করেন, পরে হকার বা বাসে উঠতে বা দুধ কিনতে গেলে যদি ফিংগারপ্রিন্ট দিতে হয়, তখন কিন্তু আমরা ব্যাপারটা বুঝতে পারবো যে এটা কত উদ্ভট কাজ হচ্ছে। বাংলাদেশে এখন থেকে নতুন সিম কেনা কিংবা সংযোগ বন্ধ করতেও আঙুলের ছাপ দিয়ে যাচাই করতে হবে।’